b'\n_START_ARTICLE_\nArpalik\n_START_PARAGRAPH_\nArpalik (tur\xc5\xa1ko arpal\xc4\xb1k) je izraz, ki je v Osmanskem cesarstvu pomenil veliko zemlji\xc5\xa1ko posest, na primer sand\xc5\xbeak, ki je bila za\xc4\x8dasno dodeljena osebi na visokem polo\xc5\xbeaju v dr\xc5\xbeavni hierarhiji, ali kraji\xc5\xa1niku (nekak\xc5\xa1en mejni grof), dokler niso zanjo na\xc5\xa1li ustreznega polo\xc5\xbeaja. Arpalik je bil torej vrsta apana\xc5\xbee, ki so jo dajali v zakup \xc4\x8dlanom osmanske elite.\n_START_SECTION_\nEtimologija\n_START_PARAGRAPH_\nBeseda arpa v tur\xc5\xa1\xc4\x8dini pomeni je\xc4\x8dmen. Izraz arpalik, ki dobesedno pomeni je\xc4\x8dmenov denar, se je v osmanskem fevdalnem sistemu nana\xc5\xa1al na dohodke, namenjene za vzdr\xc5\xbeavanje konj oziroma manj\xc5\xa1ih konjeni\xc5\xa1kih enot.\n_START_SECTION_\nZgodovina\n_START_PARAGRAPH_\n\xc5\xa0tevilo vezirjev (ministrov) v osmanski vladi je od 16. stoletja stalno nara\xc5\xa1\xc4\x8dalo. Mnogi niso bili zadovoljni z dohodki, ki so jih dobivali od dr\xc5\xbeave, zato je Porta uvedla arpalik._NEWLINE_Rang prejemnikov arpalika je bil pogosto vi\xc5\xa1ji od ranga obi\xc4\x8dajnih guvernerjev okro\xc5\xbeij. Arpalik je bil uveden zato, da bi dr\xc5\xbeava zmanj\xc5\xa1ala stro\xc5\xa1ke za visoke vladne uradnike in hkrati pove\xc4\x8dala njihove (premajhne) dohodke. Portina pri\xc4\x8dakovanja so se izkazala za zgre\xc5\xa1ena, ker so se z uvedbo arpalika dr\xc5\xbeavni stro\xc5\xa1ki \xc5\xa1e pove\xc4\x8dali. Dol\xc5\xbenosti prejemnikov arpalika ni osmanska vlada nikoli natan\xc4\x8dno dolo\xc4\x8dila, kar je povzro\xc4\x8dalo pogoste napetosti med Porto in provincami. Napetosti so morda dodatno prispevale k razpadu tradicionalnega timarskega sistema, ker so spahije ostali izven jasne verige poveljevanja._NEWLINE_Na za\xc4\x8detku (16. stoletje) je bilo \xc5\xa1tevilo sand\xc5\xbeakov, ki so bili podeljeni kot arpaliki, zelo majhno. Po razpadu timarskega sistema so bili \xc5\xa1tevilni sand\xc5\xbeaki v Anatoliji kot arpaliki podeljeni visokim dr\xc5\xbeavnim uradnikom.'